Forslag til Rådets afgørelse om Fællesskabets holdning i associeringsrådet vedrørende Polens deltagelse i Fællesskabets programmer på områderne erhvervsuddannelse, ungdomsanliggender og uddannelse (97/C 337/04) KOM(97) 422 endelig udg. - 97/0224(CNS)

(Forelagt af Kommissionen den 4. september 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 126 og 127, sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I kraft af Rådets og Kommissionens afgørelse af 4. december 1995 er der indgået en tillægsprotokol til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Polen på den anden side;

i henhold til artikel 1 i tillægsprotokollen kan Polen deltage i Fællesskabets rammeprogrammer, særprogrammer, projekter eller andre foranstaltninger, bl.a. inden for områderne erhvervsuddannelse, ungdomsanliggender og uddannelse, og i henhold til artikel 2 træffer associeringsrådet beslutning om de vilkår og betingelser, der skal gælde for Polens deltagelse i de i artikel 1 nævnte aktiviteter;

Rådets afgørelse 94/819/EF af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (1) (herefter kaldet »Leonardo da Vinci«), særlig artikel 9, stk. 1, Europa-Parlamentets og Rådets afgørelse nr. 818/95/EF af 14. marts 1995 om vedtagelse af tredje fase af »Ungdom for Europa«-programmet (2), særlig artikel 7, stk. 4, og Europa-Parlamentets og Rådets afgørelse nr. 819/95/EF af 14. marts 1995 om iværksættelse af Fællesskabets handlingsprogram på uddannelsesområdet (3) (herefter kaldet »Socrates«), særlig artikel 7, stk. 3, rummer bestemmelser om, at disse programmer skal være åbne for deltagelse af de associerede lande i Centraleuropa i overensstemmelse med de vilkår for deltagelse i EF-programmer, som er beskrevet i tillægsprotokollerne til associeringsaftalerne;

på undervisningsministrenes fælles møder i Luxembourg den 23. oktober 1995 og i Bruxelles den 21. november 1996 inden for rammerne af den strukturerede dialog mellem Den Europæiske Union og de associerede centraleuropæiske lande bekræftede parterne deres villighed til også at lade disse lande deltage i Leonardo da Vinci, Ungdom for Europa og Socrates -

TRUFFET FØLGENDE AFGØRELSE:

For så vidt angår Polens deltagelse i Fællesskabets programmer på områderne erhvervsuddannelse, ungdomsanliggender og uddannelse, bør Fællesskabet i det associeringsråd, der er oprettet ved Europaaftalen mellem De Europæiske Fællesskaber og deres medlemsstater på den ene side og Republikken Polen på den anden side, indtage den holdning, der fremgår af vedlagte udkast til associeringsrådets afgørelse.

(1) EFT L 340 af 29. 12. 1994.

(2) EFT L 87 af 20. 4. 1995.

(3) EFT L 87 af 20. 4. 1995.

Udkast til afgørelse truffet af Associeringsrådet EF-Polen om vedtagelse af vilkår og betingelser for Polens deltagelse i Fællesskabets programmer på områderne erhvervsuddannelse, ungdomsanliggender og uddannelse

ASSOCIERINGSRÅDET HAR -

under henvisning til Europaaftalen mellem De Europæiske Fællesskaber og deres medlemsstater på den ene side og Republikken Polen på den anden side (1),

under henvisning til tillægsprotokollen til Europaaftalen mellem De Europæiske Fællesskaber og deres medlemsstater på den ene side og Republikken Polen på den anden side vedrørende Polens deltagelse i Fællesskabets programmer (2), særlig artikel 1 og 2, og ud fra følgende betragtninger:

I henhold til artikel 1 i tillægsprotokollen kan Polen deltage i Fællesskabets rammeprogrammer, særprogrammer, projekter eller andre foranstaltninger, bl.a. inden for områderne erhvervsuddannelse, ungdomsanliggender og uddannelse;

i henhold til artikel 2 i tillægsprotokollen træffer associeringsrådet beslutning om vilkår og betingelser for Polens deltagelse i de i artikel 1 nævnte aktiviteter;

på undervisningsministrenes fælles møde i Luxembourg den 23. oktober 1995 og i Bruxelles den 21. november 1996 inden for rammerne af den strukturerede dialog mellem Den Europæiske Union og de associerede centraleuropæiske lande bekræftede parterne på ny deres beredvillighed til også at lade disse lande deltage i Leonardo da Vinci, Ungdom for Europa og Socrates -

TRUFFET FØLGENDE AFGØRELSE:

Polen deltager i Det Europæiske Fællesskabs programmer Leonardo da Vinci, Ungdom for Europa og Socrates i henhold til de vilkår og betingelser, som er bilagt denne afgørelse, og som udgør en integreret del heraf.

(1) EFT L 347 af 31. 12. 1993.

(2) EFT L 317 af 30. 12. 1995.

Vilkår og betingelser for Polens deltagelse i programmerne Leonardo da Vinci, Ungdom for Europa og Socrates

Artikel 1

Polen deltager i alle aktioner under programmerne Leonardo da Vinci, Ungdom for Europa og Socrates (herefter kaldet »programmerne«), medmindre andet er bestemt i denne afgørelse i overensstemmelse med de mål, kriterier, procedurer og frister, der er fastlagt i Rådets afgørelse 94/819/EF om et handlingsprogram for gennemførelse af en erhvervsuddannelsespolitik i Det Europæiske Fællesskab, i Europa-Parlamentets og Rådets afgørelse nr. 818/95/EF om vedtagelse af tredje fase af »Ungdom for Europa«-programmet og i Europa-Parlamentets og Rådets afgørelse nr. 819/95/EF om iværksættelse af Fællesskabets handlingsprogram på uddannelsesområdet.

Artikel 2

Vilkår og betingelser for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Polen er de samme som dem, der finder anvendelse for støtteberettigede institutioner, organisationer og enkeltpersoner i Fællesskabet.

Sproglige forberedelses- og uddannelsesaktiviteter vedrører Fællesskabets officielle sprog. Under ganske særlige omstændigheder kan andre sprog godkendes, hvis programmernes gennemførelse kræver det.

Artikel 3

For at sikre programmernes fællesskabsdimension skal tværnationale projekter og aktiviteter, der foreslås af Polen, omfatte et mindsteantal af partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet. Projekter og aktiviteter, der udelukkende gennemføres af Polen og EFTA-EØS-lande eller andre tredjelande, herunder de, der har en associeringsaftale med Fællesskabet, og som har ret til at deltage i programmerne, er ikke berettigede til finansiel støtte fra Fællesskabet.

Artikel 4

I overensstemmelse med betingelserne i de relevante bestemmelser i afgørelserne om Leonardo da Vinci, Ungdom for Europa og Socrates stiller Polen passende strukturer og mekanismer på nationalt plan til rådighed og tager alle andre nødvendige skridt for at sikre den nationale koordinering og tilrettelæggelse af programmernes gennemførelse.

Artikel 5

Polen betaler hvert år et bidrag til Fællesskabets budget til dækning af de udgifter, der skyldes landets deltagelse i programmerne.

De regler, der gælder for Polens finansielle bidrag, er nærmere beskrevet i bilaget, som udgør en integreret del af denne afgørelse. Associeringsrådet er bemyndiget til at tilpasse dette bidrag, når som helst det måtte være nødvendigt.

Artikel 6

Fællesskabets medlemsstater og Polen bestræber sig mest muligt for at lette den frie bevægelighed og opholdet for studerende, lærere, universitetsadministratorer, unge og andre personer, der har ret til at deltage i programmerne, og som rejser mellem Polen og Fællesskabet med henblik på at deltage i de af denne afgørelse omfattede aktiviteter.

Artikel 7

Uden at det i øvrigt begrænser Kommissionens og Revisionsrettens ansvar med hensyn til overvågning og evaluering af programmerne i medfør af henholdsvis artikel 10, 9 og 8 i Leonardo da Vinci, Ungdom for Europa og Socrates, vil Polens deltagelse i programmerne blive løbende overvåget på partnerskabsbasis under inddragelse af Kommissionen og Polen. Polen tilsender Kommissionen de relevante beretninger og deltager i de øvrige særlige aktiviteter, som Fællesskabet udfolder på dette område.

Artikel 8

Medmindre andet er fastsat i de procedurer, der henvises til i artikel 6 i afgørelsen om Leonardo da Vinci, artikel 6 i afgørelsen om Ungdom for Europa og artikel 4 i afgørelsen om Socrates, indbydes Polen til koordineringsmøder om ethvert spørgsmål, der vedrører gennemførelsen af denne afgørelse, forud for udvalgenes formelle møder. Kommissionen informerer Polen om resultaterne af disse formelle møder.

Artikel 9

Det sprog, der anvendes i forbindelse med ansøgningsprocessen, indgåelsen af kontrakter, udformning af beretninger, der skal indgives, og andre administrative arrangementer i forbindelse med programmerne, skal være et af Fællesskabets officielle sprog.

Artikel 10

Denne afgørelse finder anvendelse under hele perioden for afviklingen af programmerne Leonardo da Vinci, Ungdom for Europa og Socrates (indtil den 31. december 1999).

Artikel 11

Denne afgørelse træder i kraft på den første dag i måneden efter associeringsrådets vedtagelse af afgørelsen.

BILAG

POLENS FINANSIELLE BIDRAG TIL LEONARDO DA VINCI, SOCRATES OG UNGDOM FOR EUROPA

1. Polens finansielle bidrag omfatter:

- tilskud og anden finansiel støtte via programmerne til polske deltagere

- finansiel støtte fra programmerne til driften af nationale kontorer, hvis det bliver aktuelt

- supplerende administrative udgifter i tilknytning til Kommissionens styring af programmerne, der hidrører fra Polens deltagelse.

2. For hvert budgetår vil det samlede tilskudsbeløb eller enhver anden finansiel støtte, der modtages via programmerne af polske deltagere og af de nationale kontorer i Polen, ikke overstige det bidrag, der betales af Polen, efter fradrag af de supplerende administrative udgifter.

Skulle det bidrag, der betales af Polen til Fællesskabets budget, efter fradrag af de supplerende administrative udgifter, være større end det samlede tilskudsbeløb eller enhver anden finansiel støtte, der modtages af de polske deltagere og af de nationale kontorer via programmerne, overfører Kommissionen for De Europæiske Fællesskaber saldoen til det næste regnskabsår, og det overskydende beløb vil blive trukket fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Polen.

3. Leonardo da Vinci

Polens årlige bidrag andrager fra 1997 6 420 000 ECU. Af dette beløb vil 420 000 ECU dække de supplerende administrative udgifter i tilknytning til Kommissionens forvaltning af programmet, der skyldes Polens deltagelse.

4. Socrates

Polens bidrag vil andrage:

- 5 176 660 ECU i 1997 for dets deltagelse i kapitel II (skoleuddannelse, Comenius) og kapitel III (tværgående aktiviteter). Af dette beløb vil 338 660 ECU dække supplerende administrative udgifter i tilknytning til Kommissionens forvaltning af programmet, der hidrører fra Polens deltagelse

- 11 764 650 ECU i 1998 og 1999 for dets deltagelse i hele Socrates-programmet, herunder kapitel I (Erasmus). Af dette beløb vil 769 650 ECU dække supplerende administrative udgifter i tilknytning til Kommissionens forvaltning af programmet, der hidrører fra Polens deltagelse.

5. Ungdom for Europa

Polens årlige bidrag andrager:

- 1 000 000 ECU i 1997 for deltagelse i aktionerne AI og BI

- 1 500 000 ECU i 1998 og 2 000 000 ECU i 1999 for deltagelse i alle programmets aktioner, undtagen aktion D.

Af disse beløb vil et beløb på 65 000 ECU i 1997, 98 000 ECU i 1998 og 130 000 ECU i 1999 dække supplerende administrative udgifter i tilknytning til Kommissionens forvaltning af programmet, der hidrører fra Polens deltagelse.

6. Den finansforordning, der finder anvendelse på Fællesskabets almindelige budget, finder også anvendelse på forvaltningen af bidraget fra Polen.

Efter denne afgørelses ikrafttræden og ved begyndelsen af hvert af de følgende år tilstiller Kommissionen Polen en anmodning om indbetaling svarende til dets bidrag til udgifterne i medfør af afgørelsen.

Dette bidrag skal være udtrykt i ecu og indbetales til en bankkonto lydende på ecu, som Kommissionen opretter.

Polen betaler sit bidrag til de årlige udgifter i medfør af denne afgørelse i overensstemmelse med anmodningen om indbetaling, og senest tre måneder efter afsendelsen af denne anmodning. Enhver forsinkelse ved betalingen af bidraget vil medføre, at Polen skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde (FECOM) i den måned, der rummer forfaldsdagen, for operationer i ecu (1), forhøjet med 1,5 procentpoint.

7. Polen betaler de supplerende administrative udgifter, der er omtalt under punkt 3, 4 og 5, over landets nationale budget.

8. Polen betaler 3 % (1997), 13 % (1998) og 23 % (1999) af de resterende udgifter til dets deltagelse i programmerne over sit nationale budget.

I henhold til den normale PHARE-programmeringsprocedure vil de resterende 97 % (1997), 87 % (1998) og 77 % (1999) blive betalt over Polens årlige PHARE-programmer.

(1) Denne rentesats offentliggøres hver måned i De Europæiske Fællesskabers Tidende, C-udgaven.